Bing Crosby

Haris Lilisas „Bingas“ Krosbis jaunesnysis (, geriausiai žinomas kaip Bing Crosby; 1903 m. gegužės 3 d. – 1977 m. spalio 14 d.) – amerikiečių dainininkas, komikas, aktorius ir pramogų pasaulio atstovas. Laikomas vienu populiariausių ir įtakingiausių XX a. muzikos atlikėjų visame pasaulyje, viena pirmųjų pasaulinių populiariosios kultūros ikonų. 1926–1977 m. B. Crosby pirmavo pagal įrašų pardavimus, radijo tinklo reitingus ir kino filmų pajamas. Nusifilmavo daugiau kaip 70 vaidybinių filmų ir įrašė daugiau kaip 1 600 dainų.

Ankstyvoji Krosbio karjera sutapo su įrašų pramonės naujovėmis, sudariusiomis palankias sąlygas išvystyti charakteringą dainavimo stilių, kuris darė įtaką daugeliui vėliau dainavusių dainininkų – Frankui Sinatrai, Periui Komo, Dynui Martinui, Dikui Heimsui, Elviui Presliui, Džonui Lenonui ir kitiems. 1948 m. JAV apklausos paskelbė jį „labiausiai vertinamu gyvenančiu vyru“; jose jis aplenkė Džekį Robinsoną ir popiežių Pijų XII. 1948 m. „Music Digest“ buvo apskaičiavę, kad Krosbio įrašai užėmė daugiau nei pusę muzikai skirto eterio JAV.

Krosbis laimėjo „Oskarą“ geriausiam aktoriui už vaidmenį 1944 m. filme „Einu savo keliu“, buvo nominuotas už jo tęsinį „Švč. Marijos varpai“ (1945 m.), kuriame vaidino su Ingrid Bergman, tapdamas pirmuoju iš šešių aktorių, du kartus nominuotų už to paties personažo vaidmenį. Penkerius metus iš eilės, nuo 1944 iki 1948 m., filmai, kuriuose vaidino Krosbis, buvo lankomiausių filmų sąrašuose. 1946 m. Krosbis suvaidino trijuose iš penkių daugiausiai uždirbusių filmų tais metais: „Švč. Marijos varpai“, „Mėlynas dangus“ ir „Kelias į Utopiją“.Stanley, Bob, Let’s Do It: The Birth of Pop Music, Pegasus Books, 2022, pg. 220 1963 m. gavo pirmąjį Grammy apdovanojimą. Krosbis yra vienas iš 33 žmonių, kurių garbei skirtos trys žvaigždės Holivudo šlovės alėjoje kino filmų, radijo ir garso įrašų kategorijose. 1940–1962 m. dažnai vaidino filmuose kartu su Bobu Houpu.

Krosbis darė milžinišką įtaką įrašų pramonės raidai po Antrojo pasaulinio karo. Išvydęs į JAV atvežtą vokišką ritininį magnetofoną Krosbis investavo 50 000 JAV dolerių į Kalifornijos elektronikos įmonę „Ampex“, kad ši pagamintų jo kopijas. Tuomet įtikino ABC leisti jam įrašinėti savo laidas, tapdamas pirmuoju atlikėju, iš anksto įrašinėjusiu savo radijo laidas ir į magnetinę juostą įsirašinėjusiu komercinius įrašus. Krosbis buvo siejamas su Kalėdų laikotarpiu, nes vaidino Irvingo Berlino muzikiniame filme „Atostogų viešbutis“, taip pat dėl to, kad atliko „White Christmas“ to paties pavadinimo filme. Naudodamas garso įrašus Krosbis rengė savo radijo laidas, naudodamas tas pačias režisūrines priemones ir technologijas (montavimas, perklausos, repeticijos, laiko keitimas), kurios naudojamos kuriant kino filmus, kol galiausiai ši praktika tapo įrašų pramonės standartu. Be darbo su ankstyvaisiais garso įrašais Krosbis padėjo finansuoti vaizdajuosčių kūrimą, pirko televizijos stotis, veisė lenktyninius žirgus ir buvo vienas iš beisbolo komandos „Pittsburgh Pirates“ savininkų.

 Šaltiniai 

Kategorija:JAV aktoriai
Kategorija:JAV atlikėjai